Lidt før klokken 16 tikkede en anmeldelse ind hos politiet. - Vi får en melding om, at en mindre propelmaskine er styrtet ned med fire personer ombord, siger vicepolitiinspektør Poul Vestergaard-Lau fra Midt- og Vestjyllands Politi til TV MIDTVEST og fortsætter: - Vi ved, at det er under selve starten på den lille start- og landingsbane på Fur, at det er gået galt. - Flyet når at komme i luften, og af én eller anden årsag falder det ned igen. Havarikommissionen skal senere søndag aften undersøge, hvordan ulykken er sket. Fire personer i midten af 40'erne Fire personer var ombord på flyet. To mænd og to kvinder. Der var tale om to par, der har været på Fur hele dagen og formentlig var på vej hjem. - Da vi kommer frem, finder vi to, der er dræbt. De sidder i flyet. Vi finder to, som sidder uden for flyet. De er i gang med at blive behandlet, og de er efterfølgende blevet fløjet til Rigshospitalet i København, hvor de bliver behandlet for deres skader, fortsætter vicepolitiinspektøren. De to dræbte er kvinder - de to overlevende er mænd. Deriblandt flyets pilot. - Vi er i gang med at underrette de pårørende, afslutter Poul Vestergaard-Lau. Politiet kender ikke den nærmere tilstand på de overlevende.

Opsummering:
Ulykken skete i forbindelse med start. De to døde er kvinder. Piloten er blandt de overlevende.